Papersnake/gushiwen huggingface dataset:
浮邱社诗上赵縠阳太史宪长 其二
霍与瑕（明代）

闻说兹邱在海心，洪涛千顷载浮沉。天仙奕奕明开府，水鬼翩翩夜贡琛。

玳瑁五章供法座，珊瑚七尺照华林。自从代变沧桑后，野草閒田直到今。
同才翁弟游东园
杨万里（宋代）

东园花径半莓苔，老子多时不到来。
一巷江梅都落尽，秪今开底是红梅。
采桑行
陈允平（宋代）

妾本秦罗敷，家住曲江曲。
门前杨柳青，春风啼布谷。
树头桑初芽，家家蚕始浴。
相呼出采桑，采桑如采玉。
屈曲回高枝，攀条剪柔绿。
朝晴采桑南，暮雨采桑北。
采得桑归迟，小姑怨相促。
陌上绮罗人，问妾眉何蹙。
妾恨妾自知，问妾何所欲。
消磨三十春，渐喜蚕上簇。
一丝一线工，织成罗与谷。
百人共辛勤，一人衣不足。
送公度赴诏归阙
强至（宋代）

两京三仕并交游，有道从来慕太丘。
白日声名随诏召，青云家太踵飚流。
数程去路朱蹄骏，一曲离筵翠黛愁。
材力如君当拔擢，敢辞幕府独淹留。
寄曾公权
陈师道（宋代）

超世功名子有凭，过人才艺我何曾。
诗书废忘难支敌，门馆光华怯再登。
捐弃妻儿逃世累，扫除须发伴禅僧。
待君持节东南日，试问当年杜伯升。
江亭秋晚二首 其一
本诚（元代）

独倚清江秋思长，晚潮初上水亭凉。海门风起双峦暝，一抹银花涌夕阳。
岁暮遣兴二首 其一
陆游（宋代）

昔慕骚人赋远游，放怀蜀栈楚山秋。橘中尚可著四老，海外谁云无九州。

薄酒时须浇舌本，闲愁莫遣上眉头。幅巾短褐吾差便，实厌衣冠裹沐猴。
复字闲咏六言绝句（五首）
张含（明代）

苍松错错落落，桃花灼灼盈盈。
树老云盘睡鹤，春残雨咽啼莺。
寿湖南管仓五首
廖行之（宋代）

齐卿善高奚，为治孰过之。
到今民受赐，微管嗟吾其。
宜哉世祀昌，有此廊庙姿。
功名方鼎来，端亚萧与伊。
寓萧塘皆春堂偶成
卫宗武（宋代）

红云逐水流，春事随飞扬。
昔嗟节序移，今苦岁月长。
洊为萧水游，物是人则亡。
西园得逍遥，暂寄风雨床。
栾栾荆棘中，尚余赪紫妆。
晚芳衒鲜妍，婉娩春满堂。
倚栏俯澄碧，浩荡花藕塘。
寿柏虬龙姿，古桂鸿雁行。
幽禽三五弄，髣髴疑宫商。
林园岂不好，惆怅辰匪良。
辰良其何时，世运安有常。
我欲把犁锄，老此桑麻乡。
却虞远城市，物怪尤披猖。
不如依坟垆，结茅千仞冈。
寄玄而栖白，抗志於羲黄。
清泉碧嶂间，殁则於斯藏。
初春登楼即目观作述怀
李世民（唐代）

凭轩俯兰阁，眺瞩散灵襟。绮峰含翠雾，照日蕊红林。

镂丹霞锦岫，残素雪斑岑。拂浪堤垂柳，娇花鸟续吟。

连甍岂一拱，众干如千寻。明非独材力，终藉栋梁深。

弥怀矜乐志，更惧戒盈心。愧制劳居逸，方规十产金。
黄精
许及之（宋代）

白发终烦扫，黄精莫认花。叶疑新竹箭，根类老姜芽。
瑛首坐访及颁示四颂而有选佛选官俱第一之句既赓元韵因寄末章 其二
彭汝砺（宋代）

马驹元似出西江，吾姓音声亦似庞。空乏本来无一物，珍奇新得璧双双。
缘识
宋太宗（宋代）

寻思道味咏吟哦，去住先贤有几何。
性识无凝关要妙，浮沈依约不言多。
但将子细分明说，犹恐闲非却被魔。
救世比来心所愿，逍遥尽入扣玄歌。
送吴秀才赴辟廱
谢逸（宋代）

吾家阿连诗，美如青精饭。君尝从之游，剩馥润青简。

我老世所憎，百推无一挽。君独频叩门，问我句中眼。

此行赴功名，旧习暂锄铲。霜清山驿寒，酒醒夜闻雁。

挑灯诵我诗，聊供一笑莞。
三伏暑甚七月八日立秋是日风作凉爽炎酷顿消
张耒（宋代）

苦热逢三秋，西风飒然起。
金气入草木，伤夷从此始。
盛极衰从之，循环固其理。
老翁复何事，新凉欣酒美。
游翠岩六首
舒坦（宋代）

聊谢都城游，来赴道人请。
冥怀麋鹿群，回首冠盖境。
潨泻泉石声，萧森松桧影。
风帽何妨颓，藜径敢辞永。
还闻钟磬音，为我下云顶。
水龙吟（寿王漕，是日冬至）
京镗（宋代）

夜来井络参躔，使星一点明如昼。谁将天上麒麟，钟作人间英秀。从橐仪刑，御屏名姓，暂烦衣绣。问西川父老，新来喜跃，缘何事、曾知否。

今代澄清妙手。为公家、忧心如疚。几年繁赋，一朝输代，恩民特厚。初度佳辰，恰逢长至，从来希有。但只将一部，欢声百万，与公为寿。
题筹笔驿
殷潜之（唐代）

江东矜割据，邺下夺孤嫠。霸略非匡汉，宏图欲佐谁。

奏书辞后非，仗剑出全师。重袭褒斜路，悬开反正旗。

欲将苞有截，必使举无遗。沈虑经谋际，挥毫决胜时。

圜觚当分画，前箸此操持。山秀扶英气，川流入妙思。

算成功在彀，运去事终亏。命屈天方厌，人亡国自随。

艰难推旧姓，开创极初基。总叹曾过地，宁探作教资。

若归新历数，谁复顾衰危。报德兼明道，长留识者知。
呈辛稼轩
刘过（宋代）

书生不愿黄金印，十万提兵去战场。
只欲稼轩一题品，春风侯骨死犹香。
七夕
王十朋（宋代）

去年佳节吴头见，今久秋声峡内闻。桂魄渐看成半璧，银河犹自掩微云。

晒书空有便便腹，乞巧初无怪怪文。为向天边牛女道，夫耕妇织莫辞勤。
九日同钱竹汀先生曹习庵舍人登陶然亭有作
王元勋（清代）

孤亭直上出疏林，槛外飞鸿送远音。满地夕阳明潦水，遥空寒色散云阴。

凭高易下怀乡泪，客久难为游子吟。差喜金门多旧识，凤城佳日共登临。
蝶恋花（题九月海棠）
朱高炽（明代）

烟抹霜林秋欲困，吹破胭脂，便觉西风润。
翠袖怯寒愁一寸，谁家庭院黄昏信。
明月修容生远恨，旋摘余娇，簪满佳人鬓。
醉倚小阑花影近，不应先有春风分。
山房遣兴
俞德邻（宋代）

三径岚烟护碧苔，地无高下总栽梅。花随流水绕除去，云共好山排闼来。

月冷蛙声諠鼓吹，风清蜃气耸楼台。过逢况有侯芭在，白首玄经未足咍。
绍熙癸丑二月二十六日蒋助教言正招游阳华婆
李长庚（宋代）

岩下留连且尽欢，不知红日半衔山。
归时林壑风烟暝，赖有昏雅相伴还。
游定林寺即荆公读书处四首 其四
杨万里（宋代）

踏月敲门访病夫，问来还是雪堂苏。不知把烛高谈许，曾举乌台诗帐无。
和兼善韵
袁说友（宋代）

江湖踪迹厌萍游，只有诗魔老未休。
平日故人谈语句，朞胩裹眼识风流。
自能作意閒中趣，无复关心世外愁。
趁此百年身偶健，为君一语竟须酬。
千秋岁
陈子龙（明代）

章台西弄，纤手曾携送。花影下，相珍重。玉鞭红锦袖，宝马青丝鞚。

人去后，箫声永断秦楼凤。

菡萏双灯捧，翡翠香云拥。金缕枕，今谁共。醉中过白日，望里悲青冢。

休恨也，黄莺啼破前春梦。
春日书怀和韵
黄希旦（宋代）

二月又将半，闲居兴若何。芳菲殊未赏，泥泞阻相过。

华砌饶苔藓，柴门长薜萝。韶颜须自惜，随分乐天和。
适野
刘敞（宋代）

夏至无与适，驱马出东城。渐去市井喧，稍增耳目明。

风劲山瘦高，露寒水澄清。造景不及言，畅然得此生。

姓名谢朝隐，出处与物冥。岂伊渔樵合，鸟兽亦不惊。

待此用卒岁，优游谐我情。
和留守相公寄酒与景仁
司马光（宋代）

想对白衣初满倾，执杯未饮已诗成。怀贤孤坐悄无语，不是朝来困宿酲。
日涉园次韵五首 其五 木瓜坞
罗愿（宋代）

山中果树略扶疏，炎帝经中未尽书。闻道木瓜红胜颊，露枝云叶缀华琚。
句 其二
孙山（宋代）

解名尽处是孙山，君名更在孙山外。
重九
卫宗武（宋代）

榆景转凄凉，逢秋更断肠。
百年能几日，多岁负重阳。
杜酿悭浮白，陶篱半点黄。
可嗟人事异，花不减寒香。
卜居白龟池上
仇远（元代）

一琴一鹤小生涯，陋巷深居几岁华。
为爱西湖来卜隐，却怜东野又移家。
荒城雨滑难骑马，小市天明已卖花。
阿母抱孙閒指点，疏林尽处是栖霞。
次韵伯寿兄宿华藏有感
喻良能（宋代）

水净溪空峰更青，目虽未到已先明。
栋浮万缕晴云细，轩拥千重夏木清。
幽兴入门应自适，残樽下马与谁倾。
老僧斋罢唯须睡，不信人间有月评。
句
吴觉（宋代）

燕颔英姿宜食肉，羊肠险韵宜剪茶。
送郭太保知相州
宋祁（宋代）

螭阶看引羽林兵，罢直还家得使旌。
黼帐三云清晓别，锦鄣千骑上头迎。
鸳沈故瓦秋烟阔，凤下长阿夕照平。
谁伴燕休同把酒，嘈嘈歌鼓亚夫营。
寄友人
王安石（宋代）

飘然羁旅尚无涯，一望西南百叹嗟。
江拥涕洟流入海，风吹魂梦去还家。
平生积惨应销骨，今日殊乡又见花。
安得此身如草树，根株相守尽年华。
瞿居士号无知
释智愚（宋代）

过缘触境总茫然，地阔天宽著那边。
一点既明超物表，不知将底鉴偏圆。
题长干塔
释道生（宋代）

舍利无端应念来，浮图平地拥崔嵬。
当年不假金鎚力，争得光明耀九垓。
和韧叟归耕釜麓出都感赋元韵 其一
吴重憙（清代）

江水茫茫山色苍，昔年行役又同行。六千猿鹤悲君子，八百桑同学武乡。

略仿买田苏玉局，相偕归隐孟襄阳。也如鹦鹉前头意，云树无言但泪浪。
题徐吉云军门玉照
钱荣国（清代）

赭寇南来世乱纷，天生将种出从军。借才异地逢真赏，杀敌同心建巨勋。

劲服短装朝奋武，轻裘缓带夜论文。方今圣主忧危甚，矍铄如公望正殷。
冬夜读书示子聿
陆游（宋代）

易经独不遭秦火，字字皆如见圣人。
汝始弱龄吾已耄，要当致力各终身。
十二时歌
释印肃（宋代）

日出卯，斋粥无□心觉饱。
钵盂洗了自闲闲，方信赵州机便巧。
师子见，全牙爪，
惊杀百年老虎豹。捏怪文殊劈脑骑，
二乘皆道庄严好。
寄远人
翁卷（宋代）

秋气日凄清，秋衣纫未成。
在家犹不乐，行路若为情。
几处好山色，暮天群雁声。
分明相忆梦，夜夜出江城。
题李惟寅山房三十八咏 其一 清啸园
胡应麟（明代）

为园学步兵，筑台五千丈。清夜啸声流，冷然万峰上。
枕石
高攀龙（明代）

心同流水净，身与白云轻。
寂寂深山暮，微闻钟磬声。
游仙曲（三首）
屠瑶瑟（明代）

银台珠树是仙家，绮阁晴娇四照花。
不用安妃裁蜀锦，铢衣多剪赤城霞。
七月三十日祖母初度时年八十九
杨基（明代）

白发青瞳寿者身，每逢佳节话咸淳。
百年未尽四千日，来岁还周九十春。
迁客无家空望拜，孤臣有表竟谁陈。
今朝风雨茅茨底，应对儿孙说远人。
新秋雨过述怀
宋孝宗（宋代）

雨声乱秋声，驱暑逾南海。
凉月倍清辉，细云变文彩。
长空肃无限，远山青不改。
沉吟感素商，凄清鸣万籁。
平生雄武心，览镜朱颜在。
岂惜常忧勤，规恢须广大。
壬子七月十六日夜月蚀五首 其一
程俱（宋代）

青天那得虾蟆窟，白地空忧虮虱臣。坐待煤炱露残魄，十分寒玉涌秋旻。
袭美见题郊居十首因次韵酬之以伸荣谢 其六
陆龟蒙（唐代）

水影沈鱼器，邻声动纬车。燕轻捎坠叶，蜂懒卧燋花。

说史评诸例，论兵到百家。明时如不用，归去种桑麻。
惠山泉
强至（宋代）

封寄晋陵船，东南第一泉。
出瓶云液碎，落鼎月波圆。
正味云谁别，繁声只自怜。
要须茶品对，合煮建溪先。
圜悟和尚赞
释德光（宋代）

才呼小玉例知归，撞破天关碎铁围。
拈出东山暗号子，至今千古峭巍巍。
清心镜 叹前非
马钰（金朝）

初出家，访道友。恰似猛虎，下山游走。未曾经、锻炼顽心，轻触著哮吼。炫多能，夸好手。抄录名方，专行拯救。平胃散、虽则全无，穷气
田仓曹东亭夏夜饮得春字
韩翃（唐代）

薛公门下人，公子又相亲。玉佩迎初夜，金壶醉老春。

葛衣香有露，罗幕静无尘。更羡风流外，文章是一秦。
题王平甫帖
陈师道（宋代）

早闻英气擅家声，晚得诸郎识老成。
可恨治朝无此老，郤嫌晚进不同生。
足知落笔千言疾，尚想挥毫一坐倾，
未信哲人穷五字，二难还复以诗鸣。
兴圣殿进讲即事是日赐酒饮杏花下
周伯琦（元代）

穆穆西清讲幄重，黄封赐饮杏花中。晴开步障衣笼锦，香沁流霞颊晕红。

千载奇逢酣圣泽，一时凡骨尽仙风。相看天上无它愿，与物为春四海同。
依韵和章枢密景灵宫奉安列圣神御
王珪（宋代）

清都铙吹犯宵寒，宝帐云龙度帝关。
禁跸忽传天直北，仙山元在海中间。
九门日月蒙嘉气，六殿衣冠绘睟颜。
翠辇归来朝献罢，千官齐拜未央班。
再和人韵 其三
李贤（原德）（明代）

万里秋光接禁城，无边清兴有诗成。山浮远翠千鬟净，水满方塘一镜平。

烟外长空横雁字，云边落日带砧声。闲来不废韦编业，开卷偏教眼界明。
唐多令 其二
刘辰翁（宋代）

风露小瀛洲。斜河倒海流。人间尘、不到琼楼。错向五陵陵上望，几回月、几回秋。

落日太湖头。垂虹今是不。醉尊前、往往成愁。便有扁舟西子在，无汗漫、与君游。
代怀安王林丞上杨安抚
林希逸（宋代）

止戈堂外戟森森，画鼓无声昼漏沈。好是风流贤太守，空斋一片读书心。
代人上叔母张氏生辰三首 其一
仲并（宋代）

云汉良辰近，秋风一叶初。祥光连户牖，喜色动门闾。

蘋藻仪无间，芝兰庆有馀。仁人宜上寿，不必问瀛居。
沈公序亦爱亭二首 其一
孙觌（宋代）

吟牵东阁兴，静憩北窗眠。窟小中生月，文高迥入玄。

回看甲乙第，已到巳辰边。不见门生莠，歌钟尚隐然。
游青原呈王元勃舍人周秀实监丞
王庭圭（宋代）

异时黄鲁直，尝赋青原诗。至今青原山，名与星斗垂。

自从有宇宙，孰能磨灭之。昨日从大旆，上读前人碑。

欲学下一语，自觉落笔迟。我等如湛辈，后世谁复知。

治君千载人，治中同一时。两公俱大手，妙语仍崛奇。

得句未肯吐，神物悭护持。光艳出月胁，当留照岩扉。
乙丑冬重过古囊 其三
黄廷用（明代）

净域何销歇，禅门困是空。一灯山月下，孤钵野云中。

栋桡埋秋草，塔危带夕鸿。终期扫坛级，来上辟支宫。
由衡岳南台寺历玉版桥至半云庵后山谒庭柏禅师墓还至田家醉书
严玉森（清代）

入山复十里，积翠交万重。曾经太华险，履此能从容。

霞外鹄影微，霁初雪意慵。薄薄田舍酒，疏疏远寺钟。

泉汲思中泠，樵衲来上封。乡梦莼一丝，春锦花千峰。

万类共悲喜，孤筠观淡浓。兹游任醒醉，箕颍怀前踪。
和微之诗二十三首 和寄乐天
白居易（唐代）

贤愚类相交，人情之大率。然自古今来，几人号胶漆。

近闻屈指数，元某与白乙。旁爱及弟兄，中权避家室。

松筠与金石，未足喻坚密。在车如轮辕，在身如肘腋。

又如风云会，天使相召匹。不似势利交，有名而无实。

顷我在杭岁，值君之越日。望愁来仪迟，宴惜流景疾。

坐耀黄金带，酌酡赪玉质。酣歌口不停，狂舞衣相拂。

平生赏心事，施展十未一。会笑始哑哑，离嗟乃唧唧。

饯筵才收拾，征棹遽排比。后恨苦绵绵，前欢何卒卒。

居人色惨淡，行子心纡郁。风袂去时挥，云帆望中失。

宿酲和别思，目眩心忽忽。病魂黯然销，老泪凄其出。

别君只如昨，芳岁换六七。俱是官家身，后期难自必。
云沈生
梅尧臣（宋代）

稚子每多疾，始与药物亲。
由兹沈生迹，遂历吾门频。
我居无鸟鼠，乃知屋室贫。
举世竞趋利，尔非闾井人。
题蜀果图四首 其三 石榴
范成大（宋代）

日烘古锦囊，露浥红玛瑙。玉池咽清肥，三彭迹如扫。
赠彭时卿秀才
王庭圭（宋代）

昔年待诏随公车，袖中独有平戎书。当年肉食无上策，奇才剑戎何时无。

从来谋国忌迂儒，遂令此贼稽天诛。君能再陈治安策，亲丧未举宜何如。

休论忠孝不两立，一抔之土非难图。莫但扣门来夜话，长缨终请羁单于。
老学庵北窗杂书
陆游（宋代）

茅斋遥夜养心君，静处工夫自策勋。
正喜残香伴幽独，鸦鸣窗白又纷纷。
元夕侍宴豳风亭观灯 其四
严嵩（明代）

蓬瀛开玉树，楼观压金鳌。积霰临墀净，华灯影殿高。

瑞烟浮綵仗，春色上仙桃。齐献南山寿，筵前拜衮袍。
寄题邵武死事胡将祠堂
刘克庄（宋代）

士各全躯命，惟侯视死轻。
张巡须尽怒，先轸面如生。
短刃犹枭冠，空弮尚背城。
新祠箫鼓盛，人敬比神明。
和欧阳叔向寺丞韵酬刘渐父
王庭圭（宋代）

渤海赫赫东南豪，俯挹前辈倾时髦。有如青天白日出，平地放著昆崙高。

都下官寮车可载，声称寂不闻中外。二陆初来浪得名，谬以莼羹誇捷对。

文章直要窥孔颜，不可睥睨马与班。君门九重耀晶戟，远臣胡得来其间。

清新不见庾开府，寂寞诗坛将无主。纵使扬雄识字奇，刘歆泣叹空自苦。

也知未遇何足悲，时来忽睹青云低。凤凰孤鸣得天律，百鸟束喙不敢啼。

先生能作凤凰语，议论远过袁虎子。岂惟一日动朝廷，留作诗人后来史。

汪洋尤喜陈时议，一夜称嗟岂徒谓。九衢传写已喧阗，气压五侯骄七贵。

螺江地古人物好，迄今故老犹能道。醉翁没后颇荒凉，秀气盘旋此环抱。

天恐斯文久遂终，英灵挺出嗣家风。身虽富贵异流俗，两眼观书耳亦聪。

应曾夜半参黄石，神几暗得无踪迹。我本闲愁寡才力，闭吻逢君那喘息。
送僧还义兴简聪闻复
止庵法师（明代）

别却铜山三十年，因师长忆旧风烟。
今朝忽送东归客，正是秋江落木前。
送贯之兄被召为御史三首 其一
范纯仁（宋代）

御史得言天下事，吾兄清直副明扬。方当旒扆勤开纳，肯使江明勇退藏。

贤者虑时心欲破，仁人致主策须长。朝廷宽大生灵急，只在忠臣振纪纲。
营盘口溪
张玉书（清代）

沙浅波平足泳游，粼粼十里碧如油。此溪此水诚奇绝，终古无声向北流。
宫词 其六
花蕊夫人徐氏（唐代）

夹城门与内门通，朝罢巡游到苑中。每日日高祗候处，满堤红艳立春风。
嘲子聿
陆游（宋代）

讲诵多吴语，勾提学佐书。
夜分灯未彻，晨起发慵梳。
饱食园官菜，少留溪友鱼。
能怜乃翁病，身自举篮舆。
夜泊吴城
释行海（宋代）

下缆吴城古树根，打头风紧欲黄昏。
雁声南去蒹葭响，灯火家家半掩门。
朱信叔洛阳人往佐长安省幕
家铉翁（宋代）

洛阳中州中，长安中州雄。
大山巨泽九土镇，三光五岳淑景通。
君居洛南雅是温石辈，今佐大幕全护咸秦冲。
高怀颇堪陪坐啸，逸气直上干青空。
筹帷暇日频访古，溪山好处须从容。
秦宫汉苑久已成陈迹，寒烟茂树倏忽迷西东。
车邻激壮满汧渭，周雅博大基镐丰。
请君收取入笔砚，可以陶写诗书胸。
由秦而西是为入蜀道，乘兴一登岷峨矗天峰。
我家正住岷峨下，定有乡人故老诹衰踪。
为言仗节瀛海上，齿发衰谢气如虹。
元祐五年秋尝宿独木为诗以自遣今复过此追旧感叹用韵示超然二首 其一
释德洪（宋代）

独木江头缆客船，暮江秋色两依然。落霞片段红绷水，危岫参差碧挂天。

名利到头成底事，田园归得是何年。峥嵘壮志消磨尽，满目西风只自怜。
忆西湖
陈昌时（宋代）

游梦春成昨，东风感旧题。
江流如汴水，柳色似隋堤。
地重天王塔，山寒处士栖。
最怜三月暮，愁眼为花迷。
和彦冲茉莉二首
胡寅（宋代）

谪堕天仙子，生憎袨服敉。
华云油泼碧，花雪麝开香。
晒喜金鸦热，洗宜玉井凉。
芳根如可乞，携取诧娥湘。
抛球乐
长筌子（金朝）

道人心印悟来，自然惺洒。这妙用、玄关造化，神功巧笔，今古难用。

见壶中、不夜春光，有锦绣、江山相亚。处处花萼楼台，秀吐香风，高耸蟠桃架。

玩紫微绛阙，瑶池阆苑，岂羡世间，园林郊野。闲步凤凰台，听一派箫韶，音韵清雅。

任纵横出入，灵空不用，玉鞭金马。翛然卓立乾坤，看万象、森罗青霄下。

五明宫，玄珠会，妙体婵娟娅姹。醍醐芝草，谁肯著、千金酬价。

有缘得遇真师，点透灵通，常应无虚诈。赏圣贤至理，谦慈度日，更六根清净，无为风化。

性月桂枝芳，放万道光明无毁谢。把天机秘诀，勿令轻舍。
送成都添倅李微之分韵得巫字
吴泳（宋代）

本住陵阳处士庐，不妨名字落青都。题舆带阁添新号，抱史还山只故吾。

秀水稳宜眠夏簟，惠泉香可煮秋菰。劝君莫动骚人曲，椰叶蓪花降女巫。
题李昭训山水
牟融（唐代）

卜筑藏修地自偏，尊前诗酒集群贤。半岩松暝时藏鹤，

一枕秋群夜听泉。风月谩劳酬逸兴，渔樵随处度流年。

南州人物依然在，山水幽居胜辋川。
东湖临泛饯王司马
张九龄（唐代）

南土秋虽半，东湖草未黄。聊乘风日好，来泛芰荷香。

兰棹无劳速，菱歌不厌长。忽怀京洛去，难与共清光。
婢仆诗
李昌符（唐代）

春娘爱上酒家楼，不怕归迟总不忧。

推道那家娘子卧，且留教住待梳头。

不论秋菊与春花，个个能噇空腹茶。

无事莫教频入库，一名闲物要些些。
南塘闲泛二首
金君卿（宋代）

雨收平淀饮残虹，蘋末无风碧印空。
寒净浑疑踏冰去，清光直印貯胸中。
客墙隐隐逐飞鸟，钓舸悠悠任转蓬。
日暮韩隄犹极望，却将耕稼问渔翁。
柿红
刘攽（宋代）

柿红梨紫漫山熟，冷雨萧萧落乔木。东田收谷亩数斛，筑场敛乔高如屋。

柴车斑斑黄犊健，丁男肩涧儿指秃。烹猪漉酒乐社神，急鼓悲笳断仍续。

田家此乐何所忧，闾里至老还相收。道傍滞穗如山邱，何处老翁宁有求。
有感
戴复古（宋代）

皱眉观世事，把酒读离骚。
天下无公论，胸中有古刀。
徒然成耿耿，何以制滔滔。
不逐群飞转，孤鸿毕竟高。
古挽歌
孟云卿（唐代）

草草闾巷喧，涂车俨成位。冥冥何所须，尽我生人意。

北邙路非远，此别终天地。临穴频抚棺，至哀反无泪。

尔形未衰老，尔息才童稚。骨肉安可离，皇天若容易。

房帷即灵帐，庭宇为哀次。薤露歌若斯，人生尽如寄。
春日田园杂兴
赵必拆（宋代）

一段佳山水，芳时事正妍。
犊耕青烧雨，鹤卧碧桃烟。
社老邀尝煮，灵僧伴摘鲜。
莫嫌陶令拙，农圃得馀年。
怀仙歌五首 其二
卢楠（明代）

蓬海城高十二楼，金银花发近仙洲。玉童赠与青藜杖，天女邀乘白鹿游。
雨后思湖上居（─作雨中忆湖山居）
许浑（唐代）

前山风雨凉，歇马坐垂杨。何处芙蓉落，南渠秋水香。
久欲乞归未得一日蒙恩放归不胜欣喜涂中得十
吴芾（宋代）

东去匆匆不暂停，我于此地岂无情。
只缘衰病归心切，不惮崎岖趁晓程。
读史
苏辙（宋代）

诸吕更相王，陈平气何索？千金寿绛侯，刘宗知有托！
呈主人二首 其一
刘敞（宋代）

世上年华似车毂，俗中形态若樊笼。解开绛帐陈红粉，何必通儒独马融。
颂古四十八首
释慧开（宋代）

他弓莫挽，他马莫骑。
他非莫辨，他是莫知。
立夏
赵友直（宋代）

四时天气促相催，一夜薰风带暑来。
陇亩日长蒸翠麦，园林雨过熟黄梅。
莺啼春去愁千缕，蝶恋花残恨几回。
睡起南窗情思倦，闲看槐荫满亭台。
句 其四
吴激（宋代）

玉座烟霞春寂寂，石坛星斗夜苍苍。
杨柳枝
刘禹锡（唐代）

迎得春光先到来，
轻黄浅绿映楼台。
只缘袅娜多情思，
更被春风长挫摧。
漫述
黄庚（元代）

世事艰难如意少，功名荣耀误人多。
浮云富贵非吾愿，且买扁舟理钓蓑。
赠山人张无惑善画山水
张舜民（宋代）

西征已度故关山，秋雨零零路屈盘。
受尽艰辛心不足，解程又展画图看。
东平道中见曹竹墟辛巳题壁诗即次韵寄之
王文治（清代）

前年风雪中，送君还乡里。今年暮春天，别君凤城里。

单车走滇南，中道靡所止。东西感鸿飞，岁月惊马齿。

旧时欢燕深，离索复于此。他年再相见，须鬓可知矣。

努力供奉班，圭璋式朝士。
摹王羲之快雪时晴帖真迹因题左方 其一
弘历（清代）

丁甲呵持信有之，墨池终古法书垂。试思走笔明窗际，正是吟成柳絮时。
恋绣衾 其三
刘辰翁（宋代）

当年三五舞太平。醉归来、花影满庭。办永夜、重开宴，笑姑苏、万眼未明。

而今绕市歌儿马，客黄昏、细雨满城。十年事、去如水，想家人、村庙看灯。
政府生日十首
曹勋（宋代）

凛然汉相万人英，勋德绥怀海宇清。
闻道茅峰献新植，松芽看到茯苓生。
五月五日过新安冯明府招集柳将军庙时诸葛邓二君俱以董河役适至
卢龙云（明代）

江南江北路初分，万里乡书未易闻。岁序孤舟逢五日，弟兄同易忆离群。

东道更谁为地主，西河却有大冯君。命驾频烦江之浒，折简慇勤日将暮。

置驿真能似郑庄，下榻何当比徐孺。将军祠宇自昔年，此地壶觞亦嘉晤。

况兼二客千里逢，促席开尊并许同。诸葛雅称丞相裔，邓君亦有长成风。

倾盖乍交情若故，把酒剧谈词俱雄。乡园蒲艾岂须设，故人鸡黍自堪悦。

君不见清时无事辟兵符，翕河已仗群公力。淮海应高卧治名，簿书岂废逢迎客。

休向三闾羡独醒，且须一醉同今夕。
别赵惟直
李流谦（宋代）

邂逅都城一笑休，却来万里共羁游。
关河地迥仍分首，桃李春深已放舟。
诗卷长留开倦目，酒杯尽嚼豁离居。
追风健笔兼豪气，期子逢山更上头。
家子英觞菊招饮偕慰三作
张洵佳（清代）

独从冷地现繁华，百卉飘零菊有花。惭对扶疏三径种，归来陶令尚无家。
美女篇
王琚（唐代）

东邻美女实名倡，绝代容华无比方。浓纤得中非短长，

红素天生谁饰妆。桂楼椒阁木兰堂，绣户雕轩文杏梁。

屈曲屏风绕象床，萎蕤翠帐缀香囊。玉台龙镜洞彻光，

金炉沉烟酷烈芳。遥闻行佩音锵锵，含娇欲笑出洞房。

二八三五闺心切，褰帘卷幔迎春节。清歌始发词怨咽，

鸣琴一弄心断绝。借问哀怨何所为，盛年情多心自悲。

须臾破颜倏敛态，一悲一喜并相宜。何能见此不注心，

惜无媒氏为传音。可怜盈盈直千金，谁家君子为藁砧。
在燕京作
宋恭宗（宋代）

寄语林和靖，梅花几度开。
黄金台下客，应是不归来。
哭苏子美三首 其三
韩维（宋代）

才大终为累，冤深岂复论。几年流落恨，千里寂寥魂。

功业初怀负，风流秀句存。英灵邈无所，洒泪望阊门。
旅馆梅花
吴融（唐代）

清香无以敌寒梅，可爱他乡独看来。

为忆故溪千万树，几年辜负雪中开。
杂诗二首 其二
王予可（宋代）

暗悲秋色素团团，一雨飘零飙霁寒。天净长空烟敛处，彩虹金挂树头山。
四月一日同潘何小酌
张耒（宋代）

今晨一杯酒，相属送归春。
明年东风至，何处复迎新。
悬知柯山下，犹作未知人。
来者事如梦，未至难预论。
且使饮此酒，陶然付大钧。
送顾友蒲主簿报政
邱云霄（明代）

栖凤池边六萼梅，青尊长伴醉初开。第弹吴调秋风壮，歌倚胡床山月来。

九曲野棠明建水，五云宫柳望燕台。上林春色莺声蚤，何日重寻花下杯。
答和叔城东寻春
韩维（宋代）

寻春之何所，乃在城东隅。
东隅信佳处，名园间精庐。
时属积雪霁，田壤坟以苏。
雍容二三骑，并辔徐厥驱。
仆童怪且议，寒野安所娱。
不知阳和气，泱漭于空虚。
仰视孤刹起，突兀疑神扶。
其下万华屋，碧瓦鱼鳞铺。
南行历亭馆，近接栋与栌。
阴草含碧色，阳条散红腴。
周览气象嘉，高步形踪舒。
提携上樽酒，馔不过鱼蔬。
为奉岂非薄，欢至自有余。
却思九衢上，车马何区区。
红尘塞两眼，势利各有趋。
虽欲求暇逸，何能幸须臾。
君勿轻此乐，此乐未易图。
送董少卿
孔平仲（宋代）

庄重邦之望，疏明众所钦。守符频握虎，使节屡颁金。

天子东州幸，时蒙皂盖临。名卿镇以静，循吏见于今。

岂弟民无扰，廉隅俗不侵。清樽但谈宴，和气入讴吟。

盛德推先进，高怀在直寻。两忘兼宠辱，一笑寄浮沈。

积雪留行色，朱轮挽去音。梦回双阙表，爱结水棠阴。

贱子非良器，经年托泮林。清晖瞻画戟，谆诲俯华簪。

与进恩尤厚，临分恋最深。送公无外饰，终始古人心。
僧清顺新作垂云亭
苏轼（宋代）

江山虽有馀，亭榭苦难稳。登临不得要，万象各偃蹇。

惜哉垂云不，此地得何晚。天公争向背，诗眼巧增损。

路穷朱栏出，山破石壁很。海门浸坤轴，湖尾抱云巘。

葱葱城郭丽，淡淡烟村远。纷纷鸟鹊去，一一渔樵返。

雄观快新获，微景收昔遁。道人真古人，啸咏慕嵇、阮。

空斋卧蒲褐，芒屦每自捆。天怜诗人穷，乞与供诗本。

我诗久不作，荒涩旋锄垦。从君觅佳句，咀嚼废朝饭。
得子九丈闽中书
马赓良（清代）

之子辞乡国，西风吹草黄。门前看流水，离思与之长。

忽寄平安语，遥怜鬓发苍。关山千里隔，有梦到蛮方。
渭城少年行
崔颢（唐代）

洛阳三月梨花飞，秦地行人春忆归。
扬鞭走马城南陌，朝逢驿使秦川客。
驿使前日发章台，传道长安春早来。
棠梨宫中燕初至，葡萄馆里花正开。
念此使人归更早，三月便达长安道。
长安道上春可怜，摇风荡日曲江边。
万户楼台临渭水，五陵花柳满秦川。
秦川寒食盛繁华，游子春来不见家。
斗鸡下杜尘初合，走马章台日半斜。
章台帝城称贵里，青楼日晚歌钟起。
贵里豪家白马骄，五陵年少不相饶。
双双挟弹来金市，两两鸣鞭上渭桥。
渭城桥头酒新熟，金鞍白马谁家宿。
可怜锦瑟筝琵琶，玉壶清酒就倡家。
小妇春来不解羞，娇歌一曲杨柳花。
彦隽母挽章二首
陈东（宋代）

人生五福古难全，天赋夫人独不偏。
内行无惭诗妇孝，母仪何不穆姜贤。
庭帏已叹芳魂独，宗族空留旧事传。
惟有南陔多少恨，忍看松柏锁寒烟。
醉里
白玉蟾（宋代）

道人天地便为家，惯见溪山眼不花。
竹月光中诗世界，松风影里酒生涯。
醒时吟笑扬州鹤，梦见常骑月府蟆。
是则官家縻好爵，此生只合饭胡麻。
游山
陆游（宋代）

九十衰翁心尚孩，幅巾随处一悠哉！偶扶拄杖登山去，却唤孤悠过渡来。
酒市拥途观嵬峨，僧庐借榻寄咍台。
吾生清绝烦君看，不枉人间梦一回。
次韵邢怀正
周必大（宋代）

仙人薄蓬莱，乘槎度河浒。旧观桑田变，今访钟山古。

驾言出东门，恍若之帝所。朝曦霁青霜，枫叶落红雨。

亭亭望浮图，隐隐插天宇。坡垂北溟鳌，石卧南山虎。

遥闻饭后钟，绝胜紞如鼓。恭惟布金地，草木谁敢侮。

孤芳破冰雪，喜见梅萼吐。同游皆大雅，缁素竞先睹。

巾车似元亮，漱石杂孙楚。相将挹灵泉，何用照牛渚。

西方化人国，未觉道修阻。法筵盛龙象，一一会心侣。

茗盌散午梦，蒲团便软语。悬知雨花社，重辩风幡舞。

相投甚针芥，味道真酪乳。从来草堂灵，俗驾回吾祖。

况如云仍辈，么么那复数。后车倘许随，未羡黄金坞。
淳熙已酉二月二日皇帝登宝位镃获厕廷绅辄成
张镃（宋代）

晓色葱茏丽建章，今辰天地不寻常。
中宵若没阴云蔽，应见前星日样光。
即席自和
魏了翁（宋代）

芗林逗月剪玻瓈，要索人閒饮与诗。
不饮清风嗤我俗，无诗明月怨人志。
少陵正念西营日，越石方驱北狄时。
满目忧端无处说，且将醉口谩期期。
自桃川至辰州绝句四十有二 其四十
赵蕃（宋代）

反照入江雷殷然，直疑飞雨堕谈间。不知吹落何方去，突兀犹馀云涌山。
十载
赵翼（清代）

十载江湖稳钓舟，忽参戎幕佐军筹。人疑白首何轻出，我为青山未遍游。

野店客魂鸡腷膊，殊方蛮语鸟軥辀。凭添一卷闽南草，翠壁题名处处留。
上高县学记
苏辙（宋代）

古者以学为政，择其乡闾之俊，而纳之胶庠，示之以《诗》《书》《礼》《乐》，揉而熟之，既成使归，更相告语，以及其父子兄弟。故三代之间，养老，飨宾，听讼，受成，献馘，无不由学。习其耳目，而和其志气，是以其政不烦，其刑不渎，而民之化之也速。

然考其行事，非独于学然也，郊社祖庙，山川五祀，凡礼乐之事，皆所以为政，而教民不犯者也。故其称曰：“政者，君之所以藏身。”盖古之君子，正颜色，动容貌，出词气，从容礼乐之间，未尝以力加其民。民观而化之，以不逆其上，其所以藏身之固如此。至于后世不然，废礼而任法，以鞭朴刀锯力胜其下。有一不顺，常以身较之。民于是始悍然不服，而上之人亲受其病，而古之所以藏身之术亡矣。子游为武城宰，以弦歌为政，曰：“吾闻之夫子，君子学道则爱人，小人学道则易使也。”夫使武城之人，其君子爱人而不害，其小人易使而不违，则子游之政，岂不绰然有余裕哉！上高，筠之小邑，介于山林之间。民不知学，而县亦无学以诏民。县令李君怀道始至，思所以导民，乃谋建学宫。县人知其令之将教之也，亦相帅出力以缮其事，不逾年而学以具。奠享有堂，讲劝有位，退习有斋，膳浴有舍。邑人执经而至者数十百人。于是李君之政不苛而民肃，赋役狱讼不诿其府。李君喜学之成而乐民之不犯，知其为学之力也，求记其事，告后以不废。予亦嘉李君之为邑有古之道，其所以得于民者，非复世俗之吏也。故为书其实，且以志上高有学之始。元丰五年三月二十日，眉山苏辙记。
题张学士閒云馆四首 其四
于慎行（明代）

山中丛桂碧氤氲，十亩烟皋领白云。携得青萍双剑在，斗间遥夜动星文。
题三门
释印肃（宋代）

无门为法门，无入是真入。
君礼信佛心，有为皆不及。
舍财离相契无生，天耳廓通尘不立。
蕃邦进象二首 其二
郑真（明代）

广鼻深通两窍，长牙白耸双尖。沐浴天家雨露，贡来南海蕃暹。
满江红·送李正之提刑入蜀
辛弃疾（宋代）

蜀道登天，一杯送、绣衣行客。还自叹、中年多病，不堪离别。东北看惊诸葛表，西南更草相如檄。把功名、收拾付君侯，如椽笔。
儿女泪，君休滴。荆楚路，吾能说。要新诗准备，庐山山色。赤壁矶头千古浪，铜鞮陌上三更月。正梅花、万里雪深时，须相忆。
风旛堂二首
刘克庄（宋代）

夜夜各趺坐，朝朝同打斋。
不知那个子，曾梦祖师来。
奉同太宰节使朱先生和郭景纯游仙九首次其韵 其七
包世臣（清代）

卓午日昃影，索震月生魄。人生抱冲和，一如受采白。

着言周德者，岁寒知松柏。大夫与役人，逸劳頖夕夕。

畔草逐风偃，弓角及春液。不见郭山颠，垆鼎余藓石。

谁怜散豆姬，徒悲化鼋客。
于阗采花
佚名（隋代）

山川虽异所，草木尚同春。亦如溱洧地，自有采花人。
答青州相公二首 其一
文彦博（宋代）

非才久玷钧衡重，乞得麟符守洛师。圣造如天从素欲，愚衷何地报鸿慈。

先茔松槚躬时省，私庙萍蘩洁仲祠。相国情深最知我，邮筒千里贶新诗。
初入京
皇甫汸（明代）

子牟怀魏阙，张敞恋都门。窜逐一何久，交游半不存。

云山到如梦，桃李对无言。谁识伤弓者，明珠欲报恩。
岁杪雨雪连日闷题六绝 其五
周紫芝（宋代）

鞭牛迎得春来了，爆竹催将岁欲徂。莫把流年作悲喜，人间万事有乘除。
寄虔州薛大夫
罗隐（唐代）

祝融峰下别，三载梦魂劳。地转南康重，官兼亚相高。

海鹏终负日，神马背眠槽。会得窥成绩，幽窗染兔毫。
次韵子瞻和渊明拟古九首
苏辙（宋代）

海康杂蛮蜒，礼俗久未完。
我居近闾阎，愿先化衣冠。
衣冠一有耻，其下胡为颜。
东邻有一士，读书寄贤关。
归来奉亲友，啀步行必端。
慨然顾流俗，叹息未敢弹。
提提乌鸢中，见此孤翔鸾。
渐能衣裘褐，袒裼知恶寒。
高台古树行为区茂对昆玉作其树先大夫手植也
李之世（明代）

此树生来如许久，闻道台成树已有。树根入土知几深，土面蟠根已半朽。

暗想累台覆土时，根株著土一齐移。台高不改旧规格，树古年年发新枝。

五马门前一径深，森森台畔表乔林。为言世远思培植，更筑崇基护绿阴。
夏日独居
陆游（宋代）

平生本清净，垂老更萧然。
已罢客载酒，亦无僧说禅。
空庭朝下鹊，密树晚鸣蝉。
长日君无厌，新秋近眼边。
朝中措
倪稱（宋代）

森然修竹满晴窗。山色净明妆。无限凄凉古意，白萍红蓼斜阳。松风一枕借僧床。

馥馥桂花香。暂远世尘萦染，坐令心地清凉。
和西园胡季履见寄
曹彦约（宋代）

百年几见弦三叹，万事相违臂一交。
道合不知身隐见，诗来如见手推敲。
我仪图此藏周庙，人实云何滞楚包。
无奈庐山归梦急，遣书空报白云巢。
寄张守仲思十首
陈造（宋代）

相从软语说睽离，起我清谭更好诗。
别后忧虞今痛定，未须细诵悼亡辞。
五更过无锡县，寄怀范参政尤侍郎
杨万里（宋代）

苏州欲见石湖老，到得苏州发更了。
锡山欲见尤梁溪，过却锡山元不知。
起来灵岩在何许，回首惠山亦无处。
又生万事不可期，快然却向常州去。
余假守是邦所幸今夏雨泽适中高下咸宜客有谓
虞俦（宋代）

骚人墨客可无诗，正值秋郊刈穫时。
此日三登殊可乐，向来半菽亦堪悲。
家家芋栗儿童喜，处处鸡豚父老期。
负郭有田归去晚，婆娑拙守不劳麾。
八声甘州 乞痴
方彦珍（清代）

笑幽人无计遣穷愁，徒自费疑猜。怅风霜屡历，被谁播弄，不许开怀。

相必嗔侬好学，天不喜怜才。故设牢骚境，巧作安排。

是痴如教尽改，问穹苍可肯，赐我痴呆。果真因为此，何用更徘徊。

久情愿、愚顽懵懂，若然能、急速换灵台。也堪算、轮回摘贬，另付形骸。
闻化女湘灵为祥云洞侍香仙子志喜六首
屠隆（明代）

只道埋香事可怜，谁知独鹤控遥天。
上元垂发麻姑爪，宿世原来骨是仙。
偈颂一百四十一首
释师范（宋代）

语是谤，寂是诳。
拟即乖，动即丧。
明眼人，难近傍。
绝尘情，忘伎俩。
江西马大师，南岳让和尚。
谢余处恭送七夕酒、果蜜食化生儿二首
杨万里（宋代）

踉蹡儿孙忽满庭，折荷骑竹臂春莺。
巧楼後夜邀牛女，留钥今朝送化生。
节物催人教老去，壶觞拜赐喜先倾。
醉眠管得银河鹊，天上皈来打六更。
过处和赏荼醾
曹勋（宋代）

泛舟凭槛在蓬瀛，一醉心期任此生。
满腹本来同偃鼠，吸川遂欲比长鲸。
归来尚带荼醾露，梦想犹闻佩玉声。
醉后狂歌能恕否，如今五日未全醒。
好事近
吕渭老（宋代）

长记十年前，彼此玉颜云发。尊酒几番相对，乐春花秋月。

而今各自困飘零，憔悴几年别。说著大家烦恼，且大家休说。
陪盱眙王使君东游四首
陈造（宋代）

缆解鸥飞处，船移柳影中。
林户桃李月，浦溆蕙兰风。
酒浅能无醉，歌长惜有终。
赋诗聊泚笔，寓意未须工。
寄净虚上人初至云门（一作刘长聊诗）
皇甫曾（唐代）

寒踪白云里，法侣自提携。竹径通城下，松门隔水西。

方同沃洲去，不似武陵迷。仿佛方知处，高峰是会稽。
李客山见过投诗次来韵 其二
陈鹏年（清代）

伊余旅琳宫，客岁寒方冱。及此届金商，月琯已十度。

兹岂无故然，天地有成数。忧患苟不历，谁能辨甘苦。

顾惭驽钝姿，厉此松柏固。片言勖余心，馨香拟兰杜。
过胡骆坑二首
杨万里（宋代）

已被山寒病老身，车徒溪涉更艰勤。
雾皆成点元非雨，日出多艰未脱云。
猿乌一声人不见，松杉四塞径无痕。
十分晴暖侬何福，肯借曦光三五分。
秋晚即事
华岳（宋代）

秋宇清如洗，秋宵分外长。
寒鸡鸣午夜，征雁唤重阳。
枫叶已全赤，菊花才半黄。
不知秋几许，试与问苏郎。
和陈倩游曾公岩韵
曾布（宋代）

从事区区厌独贤，寻幽深入翠微间。旋开榛莽东郊路，偶得神仙旧隐山。

都峤三天临瘴水，灵岩十里接溪蛮。何如咫尺邻风穴，杖履时时一往还。
参政大资张公挽诗二首 其一
刘一止（宋代）

遇合时多故，风云气自强。补天烦大笔，医国见名方。

恻怛忧民意，殷勤荐士章。可能遗一老，谁复问穹苍。
句
苏绅（宋代）

游人汉女投珠路，野火荆山出猎朝。
星子楼
胡致隆（宋代）

葛中藤杖竹籧篨，静夜江楼纵目初。海兽擎山出彭蠡，玉龙衔目下匡庐。

三更云尽猿啼露，十里月寒人捕鱼。已问湖山借圭角，他年来此老樵渔。
海上归来病手足疮兼血疾伏枕
唐顺之（明代）

瘦骨迂才堪窃笑，岂能万里事横行。一身自试妖狐穴，六月深驱瘴海兵。

陈汤挛痹缘西域，韦睿虚羸为北征。我愧古人无万一，却令二病偶然并。
长江万里图为同年汪华玉赋
张以宁（明代）

漷州太守吾同年，香凝画戟春风前。
谈诗虚幌坐白昼，忽见浩风万里之江天。
天开地辟鸿蒙外，风回日动神灵会。
蓉旂翠节下威蕤，阴火明珠出光怪。
西山雪水青霄来，豁然峡断长川开。
洞庭浪阔秋风漾，汉阳树远云徘徊。
庐阜迢遥到牛渚，复渚重洲散平楚。
布帆漠漠瓜步烟，红叶离离石城雨。
山庵似听疏钟鸣，野桥疑有行人行。
村墟微茫灌木暗，绝境毫末俱分明。
旅榜前头更渔艇，万鹜千鸦动寒影。
水穷霞尽已欲无，犹是海门秋万顷。
野人兴发沧洲间，欲呼艇子吾东还。
熟看乃是云巢画，巧夺神力回天慳。
太守邀我题小草，上有仙人虞阁老。
开图欢喜悲忽来，令我有句不能道。
仙人昔欲三神游，我居三神海上头。
成连携我鼓琴处，白浪如山龙出游。
夜梦从之看浴日，十洲青小洪波赤。
仙人教读新宫铭，酒醒扶桑露华白。
小山桂树淮之洲，雁影几度空江秋。
呜呼仙人不可见，太守与我心悠悠。
丙申嘉平二十四日镫下偶成
袁华（明代）

岁晏萧萧风雨生，交年节近月书正。杯盘罗列昏祠灶，鼓角悲凄夜捍城。

未献椒觞陈雅颂，且分豆粥泛膏饧。乞将得酒年逢酉，会见承平息战争。
寓富池双泉寺三首
董嗣杲（宋代）

晚来抱懒炙孤灯，临水禅楼独自登，
鸟道草深云宛宛，鱼湖波定月澄澄。
诗联呈佛方堪读，俗语污人不可应。
归隐南峰峰下宅，纵谈今日岂无僧。
九日置酒坐上呈元长
赵鼎（宋代）

未厌山林僻，那知节序迁。高闲爱重九，安健又今年。

物外无缰锁，樽中有圣贤。黄花自衰晚，勿复笑华颠。
寄江子和
徐积（宋代）

客有江子和，时时慰衰老。寄我江黄书，其意不草草。

恐我有疾病，欲我得寿考。古人正如是，但恐今人少。
大雪投宿圜通以野雪盖精庐为韵赋五诗并书涂中所见 其四
李彭（宋代）

借问佩苍玉，何如煮黄精。古来涧谷槃，价自重连城。
过长江
黄滔（唐代）

曾搜景象恐通神，地下还应有主人。

若把长江比湘浦，离骚不合自灵均。
东园探春次韵
谢承举（明代）

二月探春春事微，留人无计网春晖。山容殢冻花应懒，野色悭春蝶未飞。

晴縠漾波惊石濑，午光斜日荡林霏。白头多病防多酒，风雨危桥怯夜归。
希夷先生睡岩前新凿五龙池诗五首 其三
邓云霄（明代）

堕驴聊一笑，化蝶梦偏长。何须论世代，人已到羲皇。
教授颜端行出示所和老杜曲江章因次韵
王之道（宋代）

富贵从今信在天，君看黍稌多秋田。
金风玉宇秋无边。白屋青云朝暮耳，
正如农父须逢年。
系乐府十二首 其一 思太古
元结（唐代）

东南三千里，沅湘为太湖。湖上山谷深，有人多似愚。

婴孩寄树山，就水捕鷠鲈。所欢同鸟兽，身意复何拘。

吾行遍九州，此风皆已无。吁嗟圣贤教，不觉久踌蹰。
露珠
白玉蟾（宋代）

秋河一滴露，夜堕即珠然。
吹入玉盘里，走盘如许圆。
籍桂堂
何偁（宋代）

清溪一百曲，洗我心无尘。
日影上汀渚，桂香袭衣巾。
露零芳更润，山沃叶长春。
种德长如昔，他年更几人。
再游吴寺
释云岫（宋代）

南渡吴家三冢寺，老僧死尽树重栽。绕廊行问无相识，认得冥真是旧斋。
赠海陵天庆观乐子长真人碑
蒋之奇（宋代）

瑶坛三级满苍苔，想像真人饮赤杯。飒飒仙风动杉桧，只应飙驭暂归来。
秋日陪陆校书游玉泉
许棠（唐代）

共爱泉源异，频来不觉劳。散光垂草细，繁响出风高。

沫滞潭花片，沙遗浴鸟毛。尘间喧与闷，须向此中逃。
番阳湖
范成大（宋代）

凄悲鸿雁来，泱漭鱼龙蛰。
雷霆一鼓罢，星斗万里湿。
波翻渔火碎，月落村舂急。
折苇已纷披，衰杨尚僵立。
长年畏简书，今夕念蓑笠。
江湖有佳思，逆旅百忧集。
寒食登韩亭
郑厚（宋代）

燔身介子意何忙，理迹昌黎道更光。
慷慨一封论佛骨，流离万里入蛮乡。
孤芳亭角留韩木，遗爱人心比召棠。
勿谓笔端无造化，如何祛鳄似祛羊。
拟古诗二十首 其十四 拟驱车上东门
弘历（清代）

洛阳上东门，门外连北邙。阴风一何凄，柏廷夏亦凉。

富贵及贫贱，总归埋恨场。黄垆即厚夜，潜寤浩劫长。

纩息龙失翰，衡轻兰歇芳。虚名付史策，真伪已莫详。

寥寥读史者，又谁别臭香。水碧率误人，蓬海浩茫茫。

何如悟达生，随时爱景光。
次韵胡邦衡二首
周必大（宋代）

冯翊当年助匪颁，殊方此日奉宾欢。
浅基想对销金帐，生意重寻白玉槃。
蚁泛似缘膻足慕，海凝如得毳逃寒。
十羊百榼何须辨，试问东风可味酸。
山堂卧病孙宏先裹药来看
邝露（明代）

心知越绝无双士，目见孙郎有二毛。昭质未亏岚海瘴，辩才先发广陵涛。

萧条有客探云水，寂寞何人问桔槔。君去荜门风自掩，碧菭黄叶梦魂劳。
蔡起居山亭
徐晶（唐代）

文史归休日，栖闲卧草亭。蔷薇一架紫，石竹数重青。

垂露和仙药，烧香诵道经。莫将山水弄，持与世人听。
句 其六
刘攽（宋代）

水气横浮飞鸟外，岚光平堕酒杯间。
秋夜独坐复倒用酒醒感怀韵东陈绣衣
于谦（明代）

冠中白发映朝簪，马首关山北又南。鱼雁乡书淹岁月，莼鲈归兴动江潭。

堂堂宦业鹏程远，碌碌浮生蚁战酣。烟寺昏钟犹在耳，鸡声已报五更三。
春色满皇州
裴夷直（唐代）

寒销山水地，春遍帝王州。北阙晴光动，南山喜气浮。

夭红妆暖树，急绿走阴沟。思妇开香阁，王孙上玉楼。

氛氲直城北，骀荡曲江头。今日灵台下，翻然却是愁。
抄宛邱先生集见和许贵州诗因以悼之
周紫芝（宋代）

台阁诸公尽要途，一麾新拜岭南除。当时为我歌新句，别后何人哭讣书。

梦断世间青琐闼，醉倾天上碧琳腴。平生交旧晁张辈，馀子纷纷可作奴。
题刘侍御画
庄昶（明代）

东之太古英，老眼庖羲画。文字六经前，心了不须读。

山川流峙鸢鱼中，看画得此将无同。李成马夏何足数，此心直欲窥鸿蒙。

乾坤此卷忽披看，数点青山正浓淡。眼中何处俗与真，一笑天机俱烂漫。

世人见画空茫然，安知画外无真传。先生万古有真趣，白头还我羲皇天。

古文篆籀藏科斗，我羡东之不容口。尚书宅里闻剧谈，天地斯人世何有。

人间一默归玄元，老夫更欲观无言。手持此卷已一月，病回阁笔城东轩。
夜坐
徐湘潭（清代）

寒虫号穹壁，斜月炯虚幔。幽客难早眠，宵景孤赏惯。

未雨叶疑湿，不风天转淡。稀星八九颗，错落当户瞰。

前村白差差，霜瓦光破乱。大块清绝气，倾泄在夜半。

安得伯牙生，冥写入丝缦。
琵琶亭
李纲（宋代）

去年假道浔阳城，扁舟夜泊琵琶亭。却忆当时醉司马，送客江头秋月明。

今年谪官又重到，扫地乃缘蜂寇经。轩楹回首已不见，况欲更闻弦索鸣。

西风萧萧芦苇响，月色下照江波清。秪应风月长不老，坐阅尘世犹流萍。

我生多病苦忧患，未能忘世那忘情。移船相近夜悄悄，侧听疑有檀槽声。
庄献太后哀挽应制二首 其二
宋祁（宋代）

旰仄身无惮，寒暄疾有加。灾生纤女□，魂断濯龙车。

廞翣浮辰旭，边箫咽暝霞。唯留长乐注，刊羡在皇家。
次松雨平先生韵
杨彝（唐代）

露下梧桐客梦醒，梦中犹记在滇城。寻山玩水连三月，听雨吟风过二更。

斑白近来添老态，文章千古总虚名。何时更剪西窗烛，重把新诗与细评。
醉赠刘十二（一作寄岭南张明府）
殷尧藩（唐代）

春草正凄凄，知君过恶溪。莺将吉了语，猿共猓然啼。

别路魂先吉，还家梦几迷。定寻雷令剑，应识越王笄。

树色多于北，潮声少向西。椰花好为酒，谁伴醉如泥。
皇太后阁六首
苏轼（宋代）

秘殿扶疏夏木深，雨余初有一蝉吟。
应将嬴女乘鸾扇，更助南风长棘心。
立春日词 其一 内廷
晏殊（宋代）

朱户未闻迎綵燕，东郊先报舞云翘。姜任盛德符青史，金屋千春奉圣朝。
岁朝
方岳（宋代）

青山不似岁华老，白酒最於鸥鸟亲。
十事九休书作崇，百无一有砚生春。
贫中只是寻常日，醉裹何知见在身。
却喜东风公道在，池塘吹绿涨痕新。
赠青石子（二首）
李梦阳（明代）

季秋凋群木，寒潦滥中轨。
笳鼓济方舟，轩车匝河涘。
攀德惜遥济，怅分睇驰晷。
采兰徒情结，把菊为谁美。
愿子厚衣襦，霜露自兹始。
同萧英伯登净惠寺山亭二首 其二
郭祥正（宋代）

一径穿林麓，幽人借杖扶。西山螺顶秀，南塔笔锋孤。

好鸟当花语，轻烟衬草铺。登临情未足，暝色欲吞吴。
奉节道中望群山有雪
韦骧（宋代）

腊去春来只数朝，远山残雪未全消。昆冈玉出清光莹，沧海潮横白浪遥。

天外画图终日展，云端仙佩许谁邀。长途极目添幽兴，更折寒梅渡野桥。
驾出南天门亲睹龙颜作
李时行（明代）

六龙扶辇自天来，九陌香风净御埃。荷戟驱途皆上将，垂簪护御尽仙才。

佩声远导鸯行乱，旆影徐麾雉尾开。尘世几人霄汉上，自怜亲睹圣颜回。
灵山峡
王世琛（清代）

瘴锁双峰合，江穿一线通。崩崖飞飓母，落日啸猿公。

林暗苍梧雨，波翻厓海风。朝朝啼杜宇，萧瑟似巴东。
古渡
俞允若（清代）

古渡沙虚岸夜崩，隔溪冷月挂枯藤。归来雨急汀洲暗，认得山妻照蟹镫。
题平湖弄珠楼呈萧象林使君二首 其二
董其昌（明代）

茂宰能将吏隐兼，楼开山岳散江潭。芝兰一一分湘浦，杨柳依依似汉南。

地有骊龙供照乘，人如黄鹤解停骖。欲知交甫遗珠事，历落星辰逗短檐。
四登科诗
杨申（宋代）

荣第时皆有，通家得者稀。
德星一门聚，昼锦四人归。
苦学酬身世，佳名播帝畿。
效官修政术，此去展才徽。
送王以通之官金陵
释永颐（宋代）

芳辰早失意兼衰，不拟君来重举杯。
云暗月墙花气重，蜡残风幕鸟声催。
醉乡人有江东役，乘船从阙下囘。
明日沙头相送罢，茶蘼小院独徘徊。
古梅二首
萧德藻（宋代）

湘妃危立冻蛟脊，海月冷挂珊瑚枝。
丑怪惊人能妩媚，断魂只瑚晓寒知。

百千年藓著枯树，三两点春供老枝。
绝壁笛声那得到，只愁斜日冻蜂知。
次韵张著作过李虞部旧居
赵抃（宋代）

美璞藏山宝在沙，急贤飞诏落幽遐。直庐去讲先儒业，斸径空幽旧隐家。

魏阙当时蒙雨露，衡门今日锁云霞。鸣珂一顾踟蹰过，山掩寒林夕照斜。
和曾交见报代者
赵抃（宋代）

惯见河阳县里花，何时归种召平瓜。江东正是鲈鱼美，昨夜西风梦到家。
入白沙渚，夤缘二十五里至石窟山下，怀天台陆山人
刘长卿（唐代）

远屿霭将夕，玩幽行自迟。归人不计日，流水闲相随。

辍棹古崖口，扪萝春景迟。偶因回舟次，宁与前山期。

对此瑶草色，怀君琼树枝。浮云去寂寞，白鸟相因依。

何事爱高隐，但令劳远思。穷年卧海峤，永望愁天涯。

吾亦从此去，扁舟何所之。迢迢江上帆，千里东风吹。
施平乐还自京师亟来问余余病未能亟答也先之以诗
邵宝（明代）

两看去雁一来鸿，今雨丰姿旧雨同。老欲致君还读律，远将之郡更观风。

瓣香且吊唐廷尉，尊酒仍赓陆放翁。稍待秋清予病减，煮茶题竹听松东。
八月六日寄邻几诸君
刘敞（宋代）

谬为天官属，得与选事亲。
略计三百州，绿衣九千人。
较材迷长短，守法愧因循。
救末知不足，澄源力难伸。
诸君备乡老，多士竞国宾。
鉴形肖止水，播物参洪钧。
解论皆造微，详延必逢真。
仰成宽吏责，端本慰吾民。
功则太平始，任非百职伦。
聚精会冠剑，重钥闷埃尘。
寄重地必禁，问迹疏无因。
风雨何萧萧，鸡鸣夜将晨。
一日如三月，况兹别累旬。
丐祠不获
方岳（宋代）

老马倦长路，归鸿惬深林。
庐山共江左，久已费越吟。
樵川邈何方，岂解操南音。
三书光范门，香火盟初心。
颇闻丞相嗔，竟欲烦窥临。
宁知新种梅，条{上艹下拱}雪霜侵。
谁与旋移竹，世此十亩阴。
所嗟饭不足，未能决投簪。
出处方两难，搔首成孤斟。
湘竹一妙管付截坏其顶文
徐渭（明代）

武侯败街亭，马谡违节制。兵颖迥不同，大小俱是事。

兹管湘中迥，百中其一耳。有如玳瑁鱼，脑血径弹子。

又如鸾与鹤，顶发杨梅紫。全体匪不华，独此犹觉异。

讵可拘尺寸，但须存纹绮。畏炎不得行，付托昧厥旨。

举刀一铿然，颠落不可止。持归以复予，鱼鹤不成理。

对之一捧腹，削圆方竹比。
句
蒲公（宋代）

史君唾手了雄边，半夜移春入北园。
莺花非汉旧，栋宇尚唐馀。
问赵有方乞琴
李石（宋代）

公子年时尚奇伟，大剑横腰发冲起。
自言学道晚有得，心静无波古潭水。
平戎万卷喑不吐，蟠向胸中作宫徵。
眼明惯识峄阳材，手制教成古绿绮。
人生会费几两屐，巧处才容一张纸。
许多黑瘦肯忍饥，枵腹悲鸣聒人耳。
公子公子赠我来，明珠白璧遭沉埋。
我家老马解仰秣，渠家煮鹤充枯柴。
晓过固城湖
岳珂（宋代）

放船快度固城湖，十幅轻帆日未晡。
东望金陵千嶂远，南浮银壩万舻趋。
歌声随地参吴楚，沮泽经春畏稗蒲。
却认棠矶寻钓艇，只怜无影浸康庐。
次林光朝八月十五日道出南昌寄龚帅实之韵
程大昌（宋代）

闻有挐音扫榻埃，尚疑却棹酒船回。
锦囊忽至诗传诺，玉尘未交心已开。
邂逅四人今楚尾，班联十载旧兰台。
尊前莫发粗官叹，奇绝江山直一来。
赋成中丞临川侍郎西园杂题十首·烟竹
宋祁（宋代）

烟梢露叶贯冬荣，高出危墙近覆亭。
闻道兰台有图籍，故留春粉助蒸青。
清明前有远役呈野渡
卫宗武（宋代）

月集相期在后旬，料应主席不寒盟。
方思北陆催行色，又为东南问客程。
鼓楫欲随芳草去，传杯须待绿阴成。
姑苏城外春光老，还许同舟载友生。
卖花声·悟世
乔吉（元代）

肝肠百炼炉间铁，富贵三更枕上蝶，功名两字酒中蛇。尖风薄雪，残杯冷炙，掩清灯竹篱茅舍。
眉州燕游杂咏十首·摇香亭
晁公溯（宋代）

临池可手揽，何似湘水中。
冥冥望北渚，木末有芙蓉。
金山寺
苏绅（宋代）

九派分流涌化城，登临潜觉骨毛清。
僧依玉鉴光中住，人踏金鳌背上行。
钟阜云开春雨霁，海门雷吼夜潮生。
因思绝顶高秋夜，四面云涛浸月明。